Source: http://www.lb.hu/hu/onkugy/kof503520162-szamu-hatarozat
Timestamp: 2018-10-18 04:10:47
Document Index: 18178339

Matched Legal Cases: ['Kúria ', 'bíróság ', 'bíróság ', 'Kúria ', 'Kúria ', 'Kúria ', 'Kúria ']

Köf.5.035/2016/2. számú határozat | K Ú R I A
Köf.5.035/2016/2. számú határozat
Az ügy száma: Köf.5035/2016/2.
Az indítványozó: C. B.
Az ügy tárgya: személytaxival végzett szolgáltatás
– A Kúria Önkormányzati Tanácsa Budapest Főváros Önkormányzatának a személytaxival végzett személyszállítási szolgáltatás és a személytaxi-szolgáltatást közvetítő és szervező szolgálat működtetésének feltételeiről, a taxiállomások létesítésének és igénybevételének rendjéről és a személytaxi-szolgáltatás hatósági áráról szóló 31/2013. (IV.18.) sz. rendeletének (a továbbiakban: Ör.) Alaptörvény-ellenességének és törvényellenességének megállapítására és megsemmisítésére irányuló eljárást megszünteti.
1. Az indítványozó magánszemély az Alkotmánybírósághoz benyújtott alkotmányjogi panasz indítványában kérte az Ör. 16. § (1) bekezdése Alaptörvény-ellenességének, valamint törvényellenességének megállapítását és megsemmisítését.
2. Az Alkotmánybíróság 2016. augusztus 04. napján kelt átiratával a jogszabályba ütközést állító rész vonatkozásában megállapította hatáskörének hiányát és az indítványt a Kúriának küldte meg elbírálás végett.
3. Az indítványozó álláspontja szerint az Ör. ellentétes a a tisztességtelen piaci magatartás és versenykorlátozás tilalmáról szóló 1996. évi LVII. törvény szellemiségével (a továbbiakban: Versenytörvény), céljával, a piaci verseny fenntartásához fűződő közérdekkel. Az Ör. ezért ellentétes a Versenytörvény 11.§ (1) és a (2) bekezdés a) pontjában foglaltakkal.
4. Az Alaptörvény 25. cikk (2) bekezdés c) pontja szerint a bíróság dönt az önkormányzati rendelet más jogszabályba ütközéséről és megsemmisítéséről. A bíróságok szervezetéről és igazgatásáról szóló 2011. évi CLXI. törvény (a továbbiakban: Bszi.) 24.§ (1) bekezdés f) pontja kimondja, hogy a Kúria dönt az önkormányzati rendelet más jogszabályba ütközéséről és megsemmisítéséről. Az önkormányzati rendeletek felülvizsgálatára irányuló eljárás részletes szabályait a Bszi. IV. fejezete tartalmazza.
5. A Bszi. 48.§ (1) bekezdése szerint a Kúria Önkormányzati Tanácsa előtt „Az önkormányzati rendelet felülvizsgálatára irányuló nemperes eljárást a helyi önkormányzattal szemben a felette törvényességi felügyeleti jogot gyakorló fővárosi és megyei kormányhivatal [...]”, a 48.§ (1a) bekezdés alapján „Az alapvető jogok biztosa [...]”, valamint a 48.§ (3) bekezdés alapján a bíró kezdeményezheti, „Ha a bírónak az előtte folyamatban lévő egyedi ügy elbírálása során önkormányzati rendelet olyan rendelkezését kell alkalmaznia, amelynek más jogszabályba ütközését észleli [...]”.
6. E rendelkezésekből az a következtetés adódik, hogy a Kúria Önkormányzati Tanácsa hatáskörrel rendelkezik az Ör. törvényességi felülvizsgálatára, ám előtte absztrakt normakontroll eljárást a kormányhivatalokon, az alapvető jogok biztosán és a peres ügyben ítélkező bírákon kívül magánszemélyek, jogi személyek nem kezdeményezhetnek.
7. A Bszi. 51.§ (1) bekezdés a) pontja értelmében az Önkormányzati Tanács az indítvány beérkezésétől számított 15 napon belül érdemi vizsgálat nélkül elutasítja az indítványt, ha azt nem az arra jogosult fővárosi és megyei kormányhivatal vagy az egyedi ügyben eljáró bíró nyújtja be. A Bszi. 51.§ (2) bekezdés b) pontja értelmében pedig az Önkormányzati Tanács az eljárást megszünteti, ha az (1) bekezdés alapján az indítványt érdemi vizsgálat nélkül el kellett volna utasítania. A fentiek alapján a Kúria Önkormányzati Tanácsa az Ör. tekintetében az eljárást megszüntette.
10. A döntés elleni jogorvoslatot a Bszi. 49. §-a zárja ki.
Budapest, 2016. augusztus hó 30.